Inatsisartut suleriaasianni § 33 naapertorlugu aalajangiiffigisassatut siunnersuut manna matumuuna Naalakkersuisunit saqqummiunneqarpoq:

Inatsisartut Suleriaasiat

**Erhvervsministeriap suliassaqarfigisaani, nunat tamalaat akornanni aningaaserinermik ingerlatsivinnut Kalaallit Nunaanni suliaqartunut immikkut akuersissuteqarnissaq pillugu inatsisissatut siunnersuut**  **pillugu Inatsisartut aalajangiiffigisassaatut siunnersuut.**

(Aningaasaqarnermut Akileraartarnermullu Naalakkersuisoq)

**Tunngavilersuineq**

Naalakkersuisut Europæiske Investeringsbankimut (EIB-mut) tunngaviusumik isumaqatigiissutissaq pillugu oqaloqatiginnissimapput, taamatullu isumaqatigiissuteqarnissaq EIB-p Kalaallit Nunaanni suliniutinut peqataasinnaanissaanut tunngaviulluni. Erngup nukinganik nukissiornerup annertusarneqarnissaanik eqqarsaatersuuteqarneq oqaloqatiginninnernut pingaarnertut pissutaavoq.

EIB tassaavoq EU-mi aningaaserivik aningaasaliisartoq. EIB nunat 140-t missaanni suliaqarpoq, suliniutinullu assigiinngitsunut amerlasuunut aningaasaliissuteqarluni, tamatumunnga ilanngullugit nukissiuutit ataavartut, silap pissusaa, attaveqaqatigiinneq kiisalu suliffeqarfinnik mikisunik angissusaalu akunnattunik ineriartortitsineq.

Danmarkimi Erhvervsministeria naliliivoq, EIB-mik tunngaviusumik isumaqatigiissuteqartoqassappat suliassaqarfinni Kalaallit Nunaannit suli tiguneqarneqanngitsuni inatsisini atuuttuni ilaatinneqannginneq pisariaqassasoq. Assersuutitut taaneqarsinnaapput, suliffeqarfiit aningaasaliisartut akuerineqarsimasut aningaasanik attartortitsinermik suliaqartut malittarisassaqarnerat aamma aningaaserivinnik aningaaserinermillu ingerlatsivinnik nakkutilliineq. Tamatumunnga malittarisassat allat aamma pineqarput, ilaatigut nunap aningaasaanut aamma aningaasanik niuerfiit.

EIB-p Danmarkimi suliaanut atatillugu, EIB, EU-mut ilaanissamut isumaqatigiissut aamma inatsisitigut pituttorsimaffiit allat naapertorlugit malittarisassanut taakkununnga ilaatinneqanngilaq. EU-mi inatsisitigut malittarisassat taakku Kalaallit Nunaanni atuutinngillat, tassa Kalaallit Nunaat EU-mut ilaasortaanngimmat.

Inatsisissatut siunnersuummi siunertarineqarpoq, Naalakkersuisunut isumaqatigiissuteqarnikkut Kalaallit Nunaanni suliassaqarfinni suli tiguneqarsimanngitsuni, nunat tamalaat akornanni aningaaserinermik ingerlatsivinnut malittarisassanik ilaatitsinnginnissamut Erhvervsministerip piginnaatinnissaa. Malittarisassat atuuttut kiisalu Erhvervsministerip akisussaaffiisa ataani siunissami malittarisassatut akuerineqartussat piginnaatitsissummi pineqarput.

Inatsisissatut siunnersuummut tunngavigineqartoq tassaavoq Kalaallit Nunaata aamma EIB-p tunngaviusumik isumaqatigiissuteqarsinnaanissaannik kissaateqarneq. Pisinnaatitsissuteqarnermi nunat tamalaat akornanni aningaaserinermik ingerlatsiviit Kalaallit Nunaannit isumaqatigiissuteqarnissamik kissaateqarfigineqartut aamma ilanngunneqarput. Inatsisissatut siunnersuummili nunat tamalaat akornanni aningaaserinermik ingerlatsiviit Danmarkimit ilaasortaaffigineqartut taamaallaat ilaatinneqarput.

Naalakkersuisut inassutigaat, inatsisissatut siunnersuut Inatsisartunit akuerineqassasoq. Tamatumunnga atatillugu Naalakkersuisunit pingaartinneqarpoq, EIB-p aamma Kalaallit Nunaata tunngaviusumik isumaqatigiissuteqarlutik atsioqatigiinnissaanni inatsisissatut siunnersuut aqqutigalugu Inatsisitigut akornutaasinnaasut akornutaajunnaarnissaat. Inaarutaasumik tunngaviusumik isumaqatigiittoqassappat tamanna Naalakkersuisunit aamma EIB-mit kissaateqarnermik tunngaveqassaaq.

Tamatuma saniatigut Kalaallit Nunaata siunissami iluaqutigilersinnaasaanik nunat tamalaat akornanni aningaaserinermik ingerlatsivinnik suleqateqalersinnaaneranik siunnersuut periarfissaqalersitsivoq.

Naalakkersuisut EU-mik aamma nunani tamalaani allanik qaninnerusumik suleqateqarnissamik kissaateqarneranut siunnersuut naapertuuppoq, nunatsinnut aningaasaliisussanik qaninnerulersitsineq siunertaralugu. Aningaaserinermik ingerlatsivimmik nunani tamalaani ingerlatsitsisumik tunngaviusumik isumaqatigiissuteqarnerup malitsigisaanik avataaneersut Kalaallit Nunaanni aningaasaleerusussinnaanerulersinnaapput.

Naalakkersuisut pingaaruteqartutut isigaat, EIB erngup nukinganik nukissiuuteqarnerup annertusarneqarnissaanut aningaasaliinissamut neqerooruteqarsinnaasut, tamannalu ataatsimut isigalugu suliniummut pitsaanerpaamik aningaasalersuinissamut iluaquteqarsinnaalluni. Tamanna atuuppoq EIB suliniummut aningaasaleeqataassappat imaluunniit aningaasaleeqataassanngippat.

Erngup nukinganik nukissiornerup annertusarneqarniarnerani piffissamut pilersaarutip malinneqarnissaa tunngavigalugu Naalakkersuisut Inatsisartut siulittaasoqarfiat qinnuigaat, ukiakkut ataatsimiinnermi siusissukkut aalajangiiffigisassatut siunnersuutip suliarineqarnissaa, aammalu Inatsisartunit sukkasuumik suliarineqassasoq. Tamatuma akuersaarneqarneranut Naalakkersuisut siulittaasoqarfik qutsavigaat.

**Namminersorlutik Oqartussanut aningaasatigut kingunissai**Siunnersuut nammineerluni Namminersorlutik Oqartussanut aningaasatigut kinguneqassanngilaq.

EIB-mik aamma nunat tamalaat akornanni aningaaserinermik ingerlatsivinnik allanik tunngaviusumik isumaqatigiissusiorsinnaanissamut inatsisissatut siunnersuut tunngaviuvoq. Nunat tamalaat akornanni aningaaserinermik ingerlatsivinnik, assersuutigalugu EIB, annertunerusumik aningaasaliisinnaanermik periarfissaqalerneq, Kalaallit Nunaanni aningaasaliinissamut iluaqutaasinnaavoq, kiisalu aningaasaliinissamut aningaasartuutinik annikillisaassalluni.

**Aningaasaqarnikkut aqutsinikkullu inuussutissarsiutinik ingerlatsisunut kingunissai il.il.**Siunnersuut inuussutissarsiornermik ingerlatsisunut innuttaasunullu kinguneqassangatinneqanngilaq.

**Tusarniaaneq**Inatsisissatut siunnersuut aamma Inatsisartunut aalajangiiffigisassasut siunnersuut tusarniutigineqarpoq x. juunimiit x. juli 2025-mut.

**Ilanngussaq**

1. Erhvervsministeriap suliassaqarfigisaani, nunat tamalaat akornanni aningaaserinermik ingerlatsivinnut Kalaallit Nunaanni suliaqartunut immikkut akuersissuteqarnissaq pillugu inatsisissatut siunnersuut pillugu Inatsisartut aalajangiiffigisassaatut siunnersuut.